অবশ্য তাঁদের যাওয়া বেশি বিলম্বিত হওয়ারও সম্ভাবনা নেই। বিসিবি সূত্রে জানা গেছে, আজকের মধ্যেই ভিসা চলে আসার কথা রয়েছে। সে ক্ষেত্রে দ্রুতই দলের সঙ্গে যোগ দেবেন তামিম-রুবেলরা। তাঁদের ছাড়াই কাল মাশরাফি বিন মর্তুজার নেতৃত্বাধীন বাংলাদেশ দল ক্রিকেট খেলতে আবার মরুশহরে গেল ২৩ বছর পর। শেষবারও সেখানে গিয়েছিল এশিয়া কাপ খেলতেই। ১৯৯৫ সালে পেপসি এশিয়া কাপের সেই বাংলাদেশ দলের অন্যতম ব্যাটিং স্তম্ভ মিনহাজুল এখন প্রধান নির্বাচক। সেই সময় আর এই সময়ের বাংলাদেশ দলের তুলনাটা তাই তাঁরই সবচেয়ে ভালো করতে পারার কথা। সেটি তিনি করলেনও, ‘আমাদের সময়ে তো লম্বা একেকটি বিরতির পর আন্তর্জাতিক ম্যাচ খেলার সুযোগ পেতাম আমরা। তখন আমাদের এশিয়া কাপ খেলতে যাওয়ার মধ্যে অংশগ্রহণই ছিল মুখ্য ব্যাপার। আর এখন তো ছেলেরা চ্যাম্পিয়ন হওয়ার লক্ষ্য নিয়ে যাচ্ছে। ১৯৯৫-র বাংলাদেশ দলকে ১০০-র মধ্যে ৪০ নম্বর দিলে এখনকার দলকে দিতে হবে ৭৫।’